এফএ কাপ থেকে বিদায় নিল ম্যাঞ্চেস্টার ইউনাইটেড

ওয়েব ডেস্ক: কোয়ার্টার ফাইনালে ওঠা হল না, এফএ কাপের (FA Cup) পঞ্চম রাউন্ড থেকে বিদায় নিল ম্যাঞ্চেস্টার ইউনাইটেড (Manchester United)। গত মরসুমের চ্যাম্পিয়নরা ফুলহ্যামের (Fulham) কাছে টাইব্রেকারে হারল। ৯০ মিনিট পর্যন্ত খেলার ফলাফল ১-১ ছিল। অতিরিক্ত সময় খেলার পরেও একই থাকে। টাইব্রেকারে ৩-৪ ফলে হেরে যায় রুবেন অ্যামোরিমের (Ruben Amorim) দল।

পছন্দের ৩-৫-২ ছকে দল সাজিয়েছিলেন অ্যামোরিম। তিনজন সেন্টার ব্যাক এবং দুই ফুলব্যাক। তবু রক্ষণের মনোসংযোগের অভাবেই প্রথমার্ধের শেষ লগ্নে এগিয়ে যায় ফুলহ্যাম। গোল করেন ক্যালভিন ব্যাসি। দ্বিতীয়ার্ধে চাপ বাড়ায় ওল্ড ট্রাফোর্ডের ক্লাব। কিছু পরিবর্তনও করেন অ্যামোরিম। গোল শোধ হয় শেষ পর্যন্ত ৭১ মিনিটে, দিয়োগো দালোর নিচু ক্রসে বাঁ পায়ের নিখুঁত শটে বল জালে জড়িয়ে দেন ম্যান ইউ অধিনায়ক ব্রুনো ফার্নান্ডেজ (Bruno Fernandez)।

আরও পড়ুন: কিউয়ি বধ করে সেমিফাইনালে অস্ট্রেলিয়ার মুখোমুখি ভারত

“It wasn’t our day.”

Ruben says the Reds gave everything against Fulham.#MUFC || #FACup

— Manchester United (@ManUtd) March 2, 2025

টাইব্রেকারের প্রথম শটটাও ব্রুনো নেন এবং গোল করেন। তাঁর পরে দালো এবং ক্যাসেমিরোও বলে গোলে রাখেন। কিন্তু ভিক্টর লিন্ডেলফ এবং জশুয়া জার্কজি গোল করতে ব্যর্থ হন। উল্টো দিকে ফুলহ্যামের প্লেয়াররা একটাও মিস করেননি, ফলে চারটে গোলের পরেই তারা জিতে যায়।

এফএ কাপের কোয়ার্টারে ইতিমধ্যেই সাতটি দল উঠেছে। তারা হল, বোর্নমুথ, ম্যান সিটি, ব্রাইটন, ফুলহ্যাম, ক্রিস্টাল প্যালেস, প্রেস্টন এবং অ্যাস্টন ভিলা। আগামিকাল নটিংহ্যাম ফরেস্ট এবং ইপসউইচ টাউনের মধ্যে খেলায় যারা জিতবে তারা ওই সাতটি দলের সঙ্গে যোগ দেবে।